Ir-Regolament tal-Kunsill (KE) Nru 7/2000
tal-21 ta' Diċembru 1999
li jemenda Regolament tal-Kunsill (KE) Nru 517/94 dwar ir-regoli komuni għall-importazzjoni ta' prodotti tessili minn ċerti pajjiżi terzi mhux koperti bi ftehim, protokolli jew arranġamenti oħra bilaterali, jew b'regoli oħra speċifiċi Komunitarji fuq l-importazzjoni
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1) Ir-Regolament (KE) Nru 517/94 [1], u b'mod partikolari l-Annessi IIIB u VI tiegħu, jistabbilixxu l-limiti kwantitattivi ta' kull sena għal ċerti prodotti li joriġinaw fil-Bożnja-Ħerzegovina u fil-Kroazja;
(2) Ir-Regolament tal-Kunsill (KE) Nru 6/2000 tas-17 ta' Diċembru 1999 li jirrigwarda l-arranġamenti li japplikaw għall-importazzjonijiet ġewwa l-Komunità ta' prodotti li joriġinaw fir-Repubblika tal-Bożnja-Ħerzegovina, il-Kroazja u l-importazzjonijiet ta' l-inbid minn dik li qabel kienet ir-Repubblika Jugoslava tal-Maċedonja [2] jintroduċi l-qsim tal-konċessjonijiet globali eżistenti ġewwa l-pajjiżi individwali speċifiċi għall-Bożnja-Ħerzegovina u l-Kroazja;
(3) Huwa approprjat li jiġi segwit ukoll dan l-avviċinament rigward il-prodotti tessili, u għalhekk li jinqasmu r-restrizzjonijiet kwantitattivi komuni eżistenti fil-pajjiżi individwali speċifiċi għall-Bożnja-Ħerzegovina (30 %) u għall-Kroazja (70 %) skond ix-xejriet tal-kummerċ u l-utilizzazzjoni attwali tal-limiti kwntitattivi għal dawn l-aħħar tliet snin (1996-1998), u għalhekk li jiġu emendati l-Annessi IIIB u VI mar-Regolament (KE) Nru 517/94;
(4) Il-Kunsill ta' l-Affarijiet Ġenerali tat-13 ta' Settembru 1999 stieden lill-Kummissjoni sabiex teżamina t-titjib possibbli għall-miżuri korrenti;
(5) Huwa għalhekk approprjat li jiżdiedu l-livelli tal-kwoti għall-Bożnja-Ħerzegovina u l-Kroatzja, billi tittieħed bħala bażi r-rata tat-tkabbir tal-kwoti skond il-kategorija li kienet prevista fi Protokoll Supplimentari mal-Ftehim ta' Koperazzjoni bejn il-Komunità Ekonomika Ewropea u l-Federazzjoni Soċjalista tar-Repubblika tal-Jugoslavja dwar il-kummerċ fil-prodotti tessili, konkluż bid-Deċiżjoni 90/649/KEE [3];
(6) Huwa approprjat li, f'ċerti każijiet, li l-awtorizzazzjonijiet ta' l-importazzjonijiet jitħallew jiġu maħruġa bil-mezzi elettroniċi;
(7) Il-livelli tal-kwoti għall-Kategorija 6 għas-sena 1999 għall-Bożnja-Ħerzegovina u l-Kroazja għandhom jiġi miżjuda sabiex jassorbu ċerti talbiet pendenti ta' importazzjonijiet,
ADOTTA DAN IR-REGOLAMENT:
Artikolu 1
L-Annessi IIIB u VI mar-Regolament (KE) Nru 517/94 għandhom jiġu mibdula bl-Annessi I u II risepettivament dan ir-Regolament.
Artikolu 2
Il-paragrafu li ġej għandu jiżdied ma’ l-Artikolu 21
"4. L-awtorizzazzjonijiet għall-importazzjonijiet jistgħu jinħarġu bil-mezzi elettroniċi fuq it-talba ta' l-importatur interessat. Fuq it-talba innotivata kif mistħoqq minn dan l-importatur, u sakemm jitħares il-paragrafu 3 ta' dan l-Artikolu, awtorizzazzjoni għall-importazzjoni maħruġa bil-mezzi elettroniċi tista’ tiġi mibdula b'awtorizzazzjoni għall-importazzjoni fl-għamla tal-karta mill-awtorità kompetenti ta' l-istess Stat Mmbru li jkun ħareġ l-awtorizzazzjoni oriġinali għall-importazzjoni. Madankollu, din l-awtorità għandha toħroġ awtorizzazzjoni għall-importazzjoni biss, bi-għamla miktuba wara li tkun żgurat illi ġiet ikkanċellaa l-awtorizzazzjoni bil-mezzi elettroniċi.
Il-Kummissjoni tista’, skond il-proċedura pprovduta fl-Artikolu 25(1), (2) u (3), tieħu kull azzjoni meħtieġa sabiex timplimenta dan il-paragrafu."
Artikolu 3
Sabiex jiġu akkommodati ċerti talbiet addizzjonali għall-awtorizzazzjonijiet ta' l-importazzjoni magħmula fs-sena 1999, fl-Anness IIIB taħt "ir-Repubbliki tal-Bożnja-Ħerzegovina u l-Kroazja", taħt il-Kategorija 6 "il-Kwantità", iċ-ċifra "1415" għandha tiġi mibdula biċ-ċifra "1465".
Artikolu 4
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Madankollu, l-Artikolu I għandu jibda japplika b'effett mill-1 ta' Jannar 2000, u l-Artikolu 2 għandu jibda japplika b'effett mill-20 ta' Diċembru 1999.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-21 ta' Diċembru 1999.